በጋምቤላ ክልል እየተከናወኑ ያሉት የልማትና የመልካም አስተዳደር ስራዎች አበረታች መሆናቸውን ቦርዱ ገለፀ
ጋምቤላ ፤ ህዳር 25/2006 (ዋኢማ) – በጋምቤላ ክልልና በፌደራል ልዩ ደጋፍ ቦርድ እየተከናወኑ ያሉት የልማትና የመልካም አስተዳደር ስራዎች አበረታች መሆናቸው ተገለፀ።በፌደራል ልዩ ድጋፍ ቦርድ ስብሳቢ አቶ አዲሱ ለገሰ የሚመራው የግብርና፣ የትምህርት ፣ የፌደራል ጉዳይ ሚኒስተሮችና ሚኒስተር ዴኤታዎች ቡድን፣ እንዲሁም የጋምቤላ ክልል ርዕሰ መስተዳድርና ሌሎች ከፍተኛ የመንግስት ባለስልጣናት በተገኙበት የ1ኛው ሩብ በጀት ዓመት የጋራ ስራ አፈፃፀም ግምገማ ተካሂዷል።በጋምቤላ ክልል ምክር ቤት አዳራሽ ለሁለት ቀናት በተካሄደው ግምገማ ላይ በተለይም በመንደር ማሰባሰቡ ተጠቃሚ የሆኑት ከ37 ሺህ በላይ የቤተሰብ መሪዎችን የመሰረተ ልማት ተጠቃሚ ለማድረግ እየተደረገ ያለው ጥረት የሚያበረታታ መሆኑን አቶ አዲሱ ገልፀዋል።የፌደራል ጉዳዮች ሚኒሰትር ዴዔታ አቶ ሙሉጌታ ውለታው በበኩላቸው በትምህርት፣ በጤና፣ በወፍጮና በንፁህ መጠጥ ውሃ አቅርቦት ዘርፍ የሚታዩ ክፍተቶች በአፋጣኝ ሊቀረፉ እንደሚገባ አስገንዝበዋል።የጋምቤላ ክልል ርዕሰ መስተዳድር አቶ ጋትልዋክ ቱትና ምክትላቸው ኢንጂነር ኡሌሮ ኦፒየው በበኩላቸው እንደገለጹት የክልሉን ህዝብ ኑሮ ለማሻሻልና አዳዲስ የግብርና ቴክኖሎጂ ተጠቃሚ ለማድረግ የሚደረገው ጥረት ተጠናክሮ ይቀጥላል።በጋራ የምክክር መድረኩ ላይ የተገኙት የፌደራልና የክልሉ ከፍተኛ የመንግስት ባለስልጣናት ከውይይታቸው በፊት በክልሉ እየተከናወኑ የሚገኙ የተለያዩ የልማት ሥራዎችን ተዘዋውረው መጎብኘታቸውን የዋልታ ኢንፎርሜሽን ዘገባ ያመለክታል።